สรุปภาวะตลาดต่างประเทศ ประจำวันที่ 29 มิ.ย. 2563
สรุปภาวะตลาดต่างประเทศ ประจำวันที่ 29 มิ.ย. 2563
30 มิ.ย. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (29 มิ.ย.) โดยได้แรงหนุนจากราคาหุ้นโบอิ้งที่ทะยานขึ้นกว่า 14% และข้อมูลเศรษฐกิจที่แข็งแกร่งของสหรัฐ ซึ่งรวมถึงดัชนีการทำสัญญาขายบ้านที่พุ่งขึ้นสูงสุดเป็นประวัติการณ์ นอกจากนี้ ตลาดยังได้รับปัจจัยบวกจากความหวังที่ว่า รัฐต่างๆในสหรัฐจะไม่ออกมาตรการล็อกดาวน์เป็นวงกว้าง แม้ว่ายอดติดเชื้อไวรัสโควิด-19 เพิ่มขึ้นอย่างต่อเนื่องก็ตาม
ดัชนีเฉลี่ยอุตสาหกรรมดาวโจนส์ปิดที่ 25,595.80 จุด เพิ่มขึ้น 580.25 จุด หรือ +2.32% ขณะที่ดัชนี S&amp;P500 ปิดที่ 3,053.24 จุด เพิ่มขึ้น 44.19 จุด หรือ +1.47% ส่วนดัชนี Nasdaq ปิดที่ 9,874.15 จุด เพิ่มขึ้น 116.93 จุด หรือ +1.20%
 
ตลาดหุ้นยุโรปปิดปรับตัวขึ้นเมื่อคืนนี้ (29 มิ.ย.) โดยได้แรงหนุนจากตลาดหุ้นวอลล์สตรีทที่ปรับตัวขึ้นอย่างแข็งแกร่ง และการทะยานขึ้นของหุ้นกลุ่มที่ปรับตัวตามภาวะเศรษฐกิจ หลังจากการเปิดเผยข้อมูลเศรษฐกิจที่ดีขึ้น ซึ่งเพิ่มความหวังเกี่ยวกับการฟื้นตัวทางเศรษฐกิจอย่างรวดเร็ว
ดัชนี Stoxx Europe 600 บวก 0.44% ปิดที่ 359.89 จุด
ดัชนี CAC-40 ตลาดหุ้นฝรั่งเศสปิดที่ 4,945.46 จุด เพิ่มขึ้น 35.83 จุด หรือ +0.73%, ดัชนี DAX ตลาดหุ้นเยอรมนีปิดที่ 12,232.12 จุด เพิ่มขึ้น 142.73 จุด หรือ +1.18% และดัชนี FTSE 100 ตลาดหุ้นลอนดอนปิดที่ 6,225.77 จุด เพิ่มขึ้น 66.47 จุด หรือ +1.08%
 
ตลาดหุ้นลอนดอนปิดบวกเมื่อคืนนี้ (29 มิ.ย.) โดยได้แรงหนุนจากการทะยานขึ้นของตลาดหุ้นทั่วโลก หลังนักลงทุนขานรับความหวังว่า ประเทศต่างๆ จะออกมาตรการกระตุ้นเศรษฐกิจเพิ่มเติมเพื่อฟื้นฟูเศรษฐกิจที่ได้รับผลกระทบจากโรคโควิด-19 นอกจากนี้ การอ่อนค่าของเงินปอนด์ช่วยหนุนหุ้นกลุ่มส่งออก
ดัชนี FTSE 100 ตลาดหุ้นลอนดอนปิดที่ 6,225.77 จุด เพิ่มขึ้น 66.47 จุด หรือ +1.08%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (29 มิ.ย.) เนื่องจากการเปิดเผยข้อมูลเศรษฐกิจที่แข็งแกร่งของสหรัฐและจีนทำให้นักลงทุนมีความหวังว่า ภาวะเศรษฐกิจและความต้องการใช้น้ำมันทั่วโลกจะฟื้นตัวขึ้น ขณะที่นักลงทุนจับตารายงานสต็อกน้ำมันดิบของสหรัฐซึ่งมีกำหนดเปิดเผยในวันพรุ่งนี้
สัญญาน้ำมันดิบ WTI ส่งมอบเดือนส.ค. เพิ่มขึ้น 1.21 ดอลลาร์ หรือ 3.1% ปิดที่ 39.70 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 69 เซนต์ หรือ 1.7% ปิดที่ 41.71 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (29 มิ.ย.) เนื่องจากนักลงทุนเข้าซื้อสินทรัพย์ปลอดภัย ท่ามกลางความวิตกกังวลเกี่ยวกับจำนวนผู้ติดเชื้อไวรัสโควิด-19 ทั่วโลกที่พุ่งขึ้นทะลุระดับ 10 ล้านราย อย่างไรก็ดี การแข็งค่าของสกุลเงินดอลลาร์ได้สกัดแรงบวกในตลาด เนื่องจากทำให้ราคาทองคำมีความน่าดึงดูดน้อยลง
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 90 เซนต์ หรือ 0.05% ปิดที่ 1,781.20 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 10.4 เซนต์ หรือ 0.57% ปิดที่ 18.064 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 8.9 ดอลลาร์ หรือ 1.09% ปิดที่ 828.2 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 38.70 ดอลลาร์ หรือ 2% ปิดที่ 1,933.10 ดอลลาร์/ออนซ์
 
ดอลลาร์สหรัฐแข็งค่าเล็กน้อยเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 มิ.ย.) ท่ามกลางความกังวลเกี่ยวกับจำนวนผู้ติดเชื้อไวรัสโควิด-19 ที่เพิ่มขึ้นทั้งในสหรัฐและทั่วโลก ขณะที่นักลงทุนปรับโพสิชั่นการลงทุนในช่วงท้ายไตรมาส
ดัชนีดอลลาร์ ดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.1% สู่ระดับ 97.55 เมื่อคืนนี้
ดอลลาร์แข็งค่าเมื่อเทียบกับสกุลเงินเยนราว 0.45% แตะที่ระดับ 107.69 เยน ขณะที่สกุลเงินยูโรแข็งค่าขึ้นราว 0.11% แตะที่ระดับ 1.1229 ดอลลาร์ ส่วนเงินปอนด์อ่อนค่าลงราว 0.41% แตะที่ระดับ 1.2283 ดอลลาร์